Gimnastika bo‘yicha bolalar-o‘smirlar ixtisoslashtirilgan respublika olimpiya zaxirasi sport maktabi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “O‘zbekiston Respublikasida sportning gimnastika turlarini yanada rivojlantirish chora-tadbirlari to‘g‘risida” 2016-yil 7-noyabrdagi PQ-2654-son qaroriga muvofiq hamda gimnastikani yanada rivojlantirish va sportning gimnastika turlarini ommalashtirish sport bazalarining moddiy-texnika holatini mustahkamlash, bolalar-o‘smirlar sport maktablarida, gimnastika bo‘yicha terma jamoalarda o‘quv-trenirovka jarayonining yuqori sifatini ta’minlash, gimnastikachi sportchilar, trenyerlar va hakamlarning mahorat darajasi hamda malakasini doimiy oshirib borish uchun qulay shart-sharoitlar yaratish, shuningdek respublika aholisi keng qatlamlari o‘rtasida sportning gimnastika turlarini faol targ‘ib qilish va ommalashtirish maqsadida Vazirlar Mahkamasi qaror qiladi: 
 1. Sportning gimnastika turlarini yanada rivojlantirish chora-tadbirlari dasturi (keyingi o‘rinlarda Dastur deb ataladi) ilovaga muvofiq ma’qullansin, Dastur quyidagilarni nazarda tutadi: 
 bolalar-o‘smirlar sport maktablari ishlari samaradorligini oshirishga yo‘naltirilgan chora-tadbirlar kompleksini amalga oshirish; 
 o‘quv-trenirovka jarayonini o‘tkazishning xavfsizlik talablariga muvofiq sportning gimnastika turlari bo‘yicha bolalar-o‘smirlar sport maktablarining faoliyat ko‘rsatayotgan sport inshootlari moddiy-texnika bazasini mustahkamlash, ularni rekonstruksiya qilish, xalqaro standartlar talablariga javob beradigan zarur maxsus uskunalar va anjomlar bilan jihozlash, shuningdek zarur zamonaviy infratuzilma yaratish; 
 o‘quv-trenirovka jarayoniga to‘laqonli ilmiy-metodik rahbarlikni va uning yuqori sifatini, xalqaro maydonlarda yuqori ko‘rsatkichlarga erishish uchun sportning gimnastika turlarini rivojlantirishda izchillikni ta’minlash yuklanadigan malakali trenyerlar, hakamlar va boshqa mutaxassislar tayyorlashni takomillashtirish.
 2. Qoraqalpog‘iston Respublikasi Vazirlar Kengashi Raisiga, viloyatlar va Toshkent shahri hokimlariga, shuningdek davlat va xo‘jalik boshqaruvi organlari rahbarlariga Dasturda nazarda tutilgan tadbirlarning o‘z vaqtida va sifatli amalga oshirilishi yuzasidan shaxsiy mas’uliyat yuklansin. 
 3. O‘zbekiston Respublikasi Madaniyat va sport ishlari vazirligi hamda O‘zbekiston gimnastika federatsiyasining: 
 O‘zbekiston Respublikasi Jismoniy tarbiya va sport vazirligi huzurida Gimnastika bo‘yicha bolalar-o‘smirlar ixtisoslashtirilgan respublika olimpiya zaxirasi sport maktabida (keyingi o‘rinlarda Gimnastika bo‘yicha BO‘IROZSM deb ataladi) sport gimnastikasi va trampolin bo‘limlarini ochish; 
 trenirovka jarayonini o‘tkazishda qo‘yiladigan barcha xavfsizlik talablariga rioya etgan holda Gimnastika bo‘yicha BO‘IROZSMda ixtisoslashtirilgan sport gimnastikasi zalini qurish to‘g‘risidagi takliflariga rozilik berilsin.
 4. Ixtisoslashtirilgan sport gimnastikasi zalini qurish bo‘yicha:
 Toshkent shahri hokimligining “Yagona buyurtmachi xizmati” injiniring kompaniyasi — buyurtmachi; 
 “O‘zog‘irsanoatloyiha” AJ — bosh loyihalash tashkiloti; 
 “ToshIESqurilish” UK — pudrat tashkiloti etib belgilansin.
 5. Toshkent shahri hokimligi ixtisoslashtirilgan sport gimnastikasi zalini qurish uchun Gimnastika bo‘yicha BO‘IROZSMga belgilangan tartibda zarur yer uchastkasi ajratsin. 
 6. O‘zbekiston gimnastika federatsiyasiga bir oy muddatda O‘zbekiston gimnastika federatsiyasi huzuridagi Sportning gimnastika turlari bo‘yicha respublika trenyerlar va hakamlar maktabining ustavini tasdiqlash, shuningdek belgilangan tartibda uni davlat ro‘yxatidan o‘tkazish tavsiya etilsin. 
 7. O‘zbekiston Respublikasi Madaniyat va sport ishlari vazirligi, Toshkent shahri hokimligi hamda O‘zbekiston gimnastika federatsiyasining Gimnastika bo‘yicha BO‘IROZSMning Toshkent shahri, X.Yusupov ko‘chasi, 103a-uy manzilida joylashgan binosini O‘zbekiston gimnastika federatsiyasiga tekin foydalanish uchun berish to‘g‘risidagi taklifiga rozilik berilsin. 
 O‘zbekiston Respublikasi Madaniyat va sport ishlari vazirligiga ko‘rsatib o‘tilgan binoning berilishini, O‘zbekiston gimnastika federatsiyasi esa binoning belgilangan tartibda qabul qilib olinishini hamda undan samarali foydalanilishini ta’minlasinlar. 
 8. O‘zbekiston milliy teleradiokompaniyasi, O‘zbekiston Milliy axborot agentligi O‘zbekiston gimnastika federatsiyasi bilan birgalikda — respublikada sportning gimnastika turlarini rivojlantirish va ommalashtirish yuzasidan amalga oshirilayotgan chora-tadbirlarning ommaviy axborot vositalarida muntazam va tizimli ravishda faol yoritilishini ta’minlasinlar. 
 10. O‘zbekiston Respublikasi Madaniyat va sport ishlari vazirligi manfaatdor vazirliklar va idoralar bilan birgalikda bir oy muddatda o‘zlarining normativ-huquqiy hujjatlarini ushbu qarorga muvofiqlashtirsin. 
 11. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari A.I. Ikramov va U.U. Rozukulov zimmasiga yuklansin.